ดักเก็บ PRI หลังร่วง 3% ผบห.ยันรายได้ปี 65 โตตามเป้า 30% ทยอยรับรู้ “แบ็กล็อก” 328 ลบ.
PRI ลบ 3% สวนงบปี 65 ฉายแววโตเด่น ผู้บริหารมั่นใจรายได้โต 30% ตามเป้า ทยอยรับรู้แบ็กล็อก 328 ล้านบาท ส่วนปีนี้รายได้นิวไฮ 1.3 พันล้านบาท  จ่อปิดดีล M&A ซื้อธุรกิจที่ปรึกษาและออกแบบทางวิศวกรรมภายในครึ่งแรกปีนี้
PRI ร่วง 3% สวนงบปี 65 ฉายแววโตเด่น ผู้บริหารมั่นใจรายได้โต 30% ตามเป้า ทยอยรับรู้แบ็กล็อก 328 ล้านบาท ส่วนปีนี้รายได้นิวไฮ 1.3 พันล้านบาท  จ่อปิดดีล M&A ซื้อธุรกิจที่ปรึกษาและออกแบบทางวิศวกรรมภายในครึ่งแรกปีนี้
17 ก.พ. 2566

ผู้สื่อข่าวรายงานว่า วันนี้ (17 ก.พ.66) ราคาหุ้น บริษัท พรีโม เซอร์วิส โซลูชั่น จำกัด (มหาชน) หรือ PRI ณ เวลา 10:08 น. อยู่ที่ระดับ 31.75 บาท ลบ 1 บาท หรือ 3.05% สูงสุดที่ระดับ 31.75 บาท ต่ำสุดที่ระดับ 30.75 บาท ด้วยมูลค่าการซื้อ 21.39 ล้านบาท

นางสาวจตุพร ประธานเจ้าหน้าที่บริหาร PRI เปิดเผยก่อนหน้านี้ว่า แนวโน้มผลการดำเนินงานในไตรมาส 4/65 เชื่อว่าจะเติบโตกว่าไตรมาส 3/65 จากการรับรู้รายได้ประจำจากงานในมือ (Backlog) ที่ปัจจุบันมีมูลค่ารวม 328 ล้านบาท จะทยอยรับรู้ในไตรมาส 4/65 ประมาณ 40% ส่วนที่เหลือจะทยอยรับรู้ในปี 66
ขณะที่ในช่วง 9 เดือนแรกของปี 65 มีรายได้รวม 604.26 ล้านบาท เติบโต 95.92% จากช่วงเดียวกันของปีก่อน ดังนั้น บริษัทจึงมั่นใจในปี 65 รายได้จะเติบโตเป็นไปตามเป้าหมายที่วางไว้ 30%
สำหรับในปี 66 บริษัทตั้งเป้าหมายรายได้รวมไว้ที่ 1,300 ล้านบาท (ยังไม่รวมรายได้การเข้าซื้อกิจการ) เติบโตจากปี 64 ที่ประมาณ 173.06% ซึ่งเป้าหมายรายได้ในปี 66 ถือเป็นการเติบโตสร้างสถิติสูงสุดใหม่ (นิวไฮ) โดยบริษัทมีแผนพิจารณาการขยายธุรกิจใหม่ ๆ อย่างต่อเนื่อง
โดยจะมุ่งเน้นธุรกิจที่เกี่ยวข้องกับผู้บริโภครายย่อยเป็นหลัก เช่น ธุรกิจร้านสะดวกซัก (Wash &amp; Dry) รวมถึงรักษาระดับการเติบโตในกลุ่มธุรกิจทั้ง 8 กลุ่มที่ให้บริการอยู่แล้วในปัจจุบัน โดย ณ สิ้นปี 66 ตั้งเป้าหมายจะมีโครงการที่เข้าไปบริหารนิติบุคคลและโครงการที่เข้าไปบริหารงานขายรวมกันเพิ่มเป็น 150 โครงการ จากปัจจุบันที่มี 120 โครงการ
ทั้งนี้การสร้างการเติบโตของ PRI จะมีทั้งการเติบโตด้วยตัวเอง (Organic Growth) และการเติบโตทางลัด (Inorganic Growth) ผ่านการจับมือร่วมทุนกับพันธมิตร (Joint Venture) กับผู้เชี่ยวชาญในธุรกิจนั้น ตลอดจนการพิจารณาซื้อกิจการ (M&amp;A) ที่เกี่ยวข้องกับธุรกิจนั้นอยู่แล้ว เพื่อสร้างการเติบโตอย่างก้าวกระโดด โดยยกทัพบริษัทในเครือ มองหาพันธมิตรที่จะเข้ามาเติมเต็มความครบวงจรภายในปี 66 โดยภายในช่วงครึ่งปีแรกของในปี 66 คาดว่าจะสามารถปิดดีล M&amp;A ธุรกิจต้นน้ำ
ได้แก่ กลุ่มธุรกิจที่ปรึกษาและออกแบบทางวิศวกรรม (Per-Living Services) เข้ามา 1 บริษัท ซึ่งปัจจุบันอยู่ระหว่างการเจรจา ซึ่งการซื้อกิจการในครั้งนี้จะเข้ามาหนุนการเติบโตของ PRI ต่อเนื่อง และภายในปี 66 คาดว่าจะเห็นการร่วมทุน (JV) กับพันธมิตรด้วย โดยปัจจุบันมีการเจรจากับพันธมิตรมากกว่า 3 ดีล เพื่อ M&amp;A และ JV ร่วมกัน